REGOLAMENT TAL-KUMMISSJONI (KE) Nru 147/2009
tal-20 ta' Frar 2009
li jillimita ż-żoni ta’ destinazzjoni għar-rifużjonijiet jew l-irtirar matul l-esportazzjoni u għal ċerti liċenzji ta’ esportazzjoni fis-settur taċ-ċereali u r-ross
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1) u b’mod partikulari l-Artikolu 170 flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KEE) Nru 2145/92 tad-29 ta’ Lulju 1992 li jerġa’ jiddefinixxi mill-ġdid iż-żoni ta’ destinazzjoni għal rifużjonijiet ta’ imposti ta’ esportazzjoni u ċerti liċenzji ta’ esportazzjoni għaċ-ċereali u r-ross (2) ġie emendat kemm-il darba (3) b’mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
(2)
Għandhom jiġu stabbiliti ż-żoni ta’ destinazzjoni li għandhom jintużaw sabiex jiġu stabbiliti r-rifużjonijiet jew l-irtirar matul l-esportazzjoni fis-settur taċ-ċereali u r-ross.
(3)
Il-miżuri li hemm dispożizzjoni għalihom f’dan ir-Regolament huma skont il-fehma tal-Kumitat tal-Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Iż-żoni ta’ destinazzjoni li għandhom jintużaw sabiex jiġu stabbiliti r-rifużjonijiet jew l-irtirar matul l-esportazzjoni ddifferenzjata huma mfissra fl-Anness I għall-prodotti msemmija fil-Part I, Punti (a), (b) u (ċ) u l-Parti II, Punti (a) u (b) tal-Anness I tar-Regolament (KE) Nru 1234/2007.
Artikolu 2
Ir-Regolament (KEE) Nru 2145/92 hu mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta’ korrelazzjoni fl-Anness III.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-20 ta’ Frar 2009.